Heinolalainen kuntosali on ilmoittanut Facebook-sivuillaan, että se pysyy kotimaisena salina. Sama ilmoitus julkaistiin myös paikallislehti Itä-Hämeessä.

Kuntosali Valolinnan ilmoitus Facebookissa aiheutti runsaasti kommentointia pääasiassa päätöstä vastaan. Yritys poisti päivityksen torstaina aamupäivällä.

Kuntosali Valolinna Heinolassa ilmoitti eilen Facebookissa, että se ”pysyy jatkossakin kotimaisena salina”. Sen Facebook-sivuilla julkaistiin kirjoitus, jonka mukaan ulkopuolisen tahon toimesta alueelle majoittuvat maahanmuuttajat eivät tule salille asiakkaiksi, koska kuntosalin jäsenmäärä on täynnä.

Kuntosalin Facebook-päivitys herätti huomiota, ja Iltalehtikin sai useita vinkkejä asiasta.

Salin omistaja Pertti Heikkilä sanoo Iltalehdelle, ettei tarkoituksena ole ollut hyökätä mitään kansaryhmää vastaan.

– Olisi tekstin voinut muotoilla toisella tavalla, Heikkilä toteaa.

Hänen mukaansa kyse on siitä, että nykyisten asiakkaiden keskuudessa nousi ”pirunmoinen haloo” asiasta.

– Samaan kiinteistöön tulee vastaanottokeskus. Siitä ei ilmoitettu meille mitään. Kuulin asiasta uutisista, Heikkilä kertoo.

Hän sanoo, että vastaanottokeskukselle tiloja vuokrannut yritys on markkinoinut tiloja muun muassa kuntosalin ja kylpylän läheisyydellä.

Heikkilän mukaan kyse on siitä, että salin jäsenmäärä on täynnä. Hän kertoo, että asiakkaat hätäilivät, ettei pienelle salille enää mahdu, jos sinne tulee parisataa uutta käyttäjää.

– Olemme pitäneet jäsenrajana noin 400 korttia. Nyt niitä on jo vähän yli. Siellä on jo nyt ahdasta, Heikkilä perustelee jäsenrajoitusta.

– Emme ota yhtään uutta. Nytkin on porukkaa jonossa. Emme pysty ottamaan uusia suomalaisiakaan asiakkaita tällä hetkellä, Heikkilä jatkaa.

Yritys on aamupäivän aikana poistanut ilmoituksen Facebook-sivuiltaan.

Valolinnan kuntosalista uutisoi ensimmäisenä Itä-Häme nettisivuillaan.